Document ID: 31984D0024

31984D0024
L 020/21
JURNALUL OFÍCIAL AL UNIUNII EUROPENE
DECIZIA COMISIEI
din 23 decembrie 1983
privind lista întreprinderilor din Islanda autorizate pentru importul de carne proaspătă în Comunitate
(84/24/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 72/462/CEE a Consiliului din 12 decembrie 1972 privind problemele de sănătate și de inspecție veterinară la importul de bovine, ovine, caprine și porcine, carne proaspătă sau produse din carne din țări terțe (1), astfel cum a fost modificată ultima dată prin Directiva 83/91/CEE (2), în special articolul 4 alineatul (1), articolul 17 și articolul 18 alineatul (1) litera (a) și (b),
întrucât, pentru a putea fi autorizate să exporte carne proaspătă în Comunitate, întreprinderile situate în țările terțe trebuie să corespundă condițiilor generale și speciale stabilite de Directiva 72/462/CEE a Consiliului;
întrucât Islanda a înaintat, conform articolului 4 alineatul (3) din Directiva 72/462/CEE, o listă cu întreprinderile autorizate să exporte în Comunitate;
întrucât trei dintre aceste întreprinderi care au făcut obiectul unei inspecții comunitare la fața locului oferă garanții de igienă suficiente și, în consecință, pot fi incluse pe o primă listă, întocmită conform articolului 4 alineatul (1) din directiva menționată anterior, cu întreprinderi de la care se poate autoriza importul de carne proaspătă;
întrucât cazul altor întreprinderi propuse de Islanda trebuie să fie reexaminat pe baza informațiilor complementare privind standardele lor de igienă și posibilitatea de a se adapta rapid la legislația comunitară;
întrucât, între timp și pentru a nu întrerupe brutal fluxul de schimburi comerciale existent, aceste întreprinderi pot fi autorizate temporar să beneficieze de posibilitatea de a continua exporturile de carne proaspătă în statele membre dispuse să le accepte;
întrucât, în consecință, este necesar să se reexamineze și, la nevoie, să se modifice prezenta decizie, în funcție de inițiativele luate în acest scop și de progresele realizate;
întrucât condițiile de import de carne proaspătă provenind din întreprinderile care figurează în lista anexată la prezenta decizie rămân supuse dispozițiilor comunitare adoptate în altă parte în domeniul veterinar, precum și dispozițiilor generale din Tratat; întrucât, în special, importul din țări terțe și reexportul în alte state membre ale unor categorii de carne, cum ar fi cele cântărind mai puțin de trei kilograme sau carnea conținând reziduuri ale unor substanțe care trebuie să facă obiectul unei armonizări complementare, rămân supuse legislației sanitare din statul membru importator;
întrucât măsurile prevăzute în prezenta decizie sunt conforme cu avizul comitetului veterinar permanent,
ADOPTĂ PREZENTA DECIZIE:
Articolul 1
(1) Întreprinderile din Islanda care figurează în anexă sunt autorizate pentru importul de carne proaspătă în Comunitate conform anexei menționate.
(2) Importurile provenind din întreprinderile menționate la alineatul (1) rămân supuse dispozițiilor comunitare din domeniul veterinar adoptate în alte acte normative, în special în ceea ce privește inspecție veterinară.
Articolul 2
(1) Fără să aducă atingere dispozițiilor alineatul (2), statele membre interzic importul de carne proaspătă provenind din alte întreprinderi decât cele care figurează în anexă.
(2) Statele membre pot continua să autorizeze, până la 31 august 1984, importurile de carne proaspătă provenind din întreprinderi care nu figurează în anexă, dar care au fost recunoscute și propuse oficial de către autoritățile islandeze, la 1 octombrie 1983, ca urmare a aplicării articolul 4 alineatul (3) din Directiva 72/462/CEE, cu excepția cazului în care a fost luată o decizie contrară privitoare la acestea, conform articolului 4 alineatul (1) din directiva menționată, înainte de 1 septembrie 1984.
Comisia înaintează statelor membre lista cu aceste întreprinderi.
Articolul 3
Prezenta decizie se aplică începând cu 1 februarie 1984.
Articolul 4
Prezenta decizie va fi reexaminată și eventual modificată înainte de 1 decembrie 1984.
Articolul 5
Prezenta decizie se adresează statelor membre.
Adoptată la Bruxelles, 23 decembrie 1983.

Labels: 3
0
18
17